《枣阳妇》
清代·觉罗桂芳

侵晨过襄阳，扑面腥风吼。贼去但空村，孑遗靡鸡狗。

人肉缠草根，狼藉不速朽。流亡未敢归，满地饥乌走。

猛闻人呻吟，悲酸拙破牖。马挝启其门，中有垂死妇。

听妇哭致辞，欲语气先呕。噫昔初病时，问讯烦姑舅。

良人意殷勤，床前时执手。一朝闻寇至，骨肉分离陡。

各思全身命，弃我如敝帚。谁希盗贼怜，不死活亦苟。

恍惚十余日，水浆未入口。所恨不知饥，形气尚缠纠。

奋飞苦不能，残生岂持久。不愿赐良药，不愿分乾糗。

愿污腰间刀，游魂瘗荒阜。乾坤莽风尘，群盗恣芟蹂。

却愁乐死人，丧乱随时有。

作者简介：觉罗桂芳，字子佩，号香东，满洲旗人。嘉庆己未进士，改庶吉士，授检讨，官至吏部侍郎、漕运总督，赠尚书衔。谥文敏。有《敬仪堂经进诗稿》、《诗存》。